runetrust/blame-folketinget-dk huggingface dataset:
Per Clausen (EL), 2006-03-22:
Jeg vil heller ikke lægge skjul på, at vi også i Enhedslisten grundlæggende er positive over for forslaget.
Der er nogle enkelte ting, som vi godt vil kigge lidt på under udvalgsarbejdet.
Nogle af de ting har været nævnt af tidligere ordførere.
Vi synes, at det er meget vigtigt i forbindelse med det her område at sikre, at også mennesker, der i kortere eller længere perioder af deres liv har funktionsnedsættelser, får mulighed for at udnytte de her ordninger.
Og det betyder jo så, at man skal sikre, at de it-systemer m.v., der bruges, faktisk er udformet på en sådan måde, at der er adgang til dem også for mennesker med forskellige former for handicap.
Vi vil gerne vende tilbage til – og bore lidt i – hvad der ligger i de formuleringer, som vi har hørt tidligere, og som også fremgår af Finansministeriets høringssvar, hvor der i hvert fald er noget, der skal afklares.
Vi synes, det er positivt, at man stadig væk opretholder det synspunkt, at der ikke skal være sanktioner over for mennesker, der af den ene eller anden grund ikke kan få oprettet en bankkonto, og at man fastholder, at der er alternative muligheder for offentlige udbetalinger, som de mennesker kan benytte sig af.
Vi synes, at det vil være meget vigtigt, at foreninger i forbindelse med cvr-registrering har mulighed for at gøre det, uden at der er udgifter forbundet med det.
Og vi synes, at det er meget vigtigt, som det også påpeges i forslaget, at det skal kunne ske på en måde, som administrativt er overkommeligt for de her foreninger.
Og så har jeg to bemærkninger til sidst.
Vi synes, at de erfaringer, man har fået om, at i hvert fald nogle små virksomheder har haft lidt svært ved at agere efter de nye regler om offentlig betaling, gør, at det er meget vigtigt, at man ved den fortsatte implementering sørger for, at repræsentanter for de virksomheder bliver inddraget i arbejdet, sådan at der bliver taget de fornødne hensyn.
Og så vil vi til sidst sige, at vi også vil arbejde kritisk, hvad angår de bemyndigelser, som det her lovforslag vil give finansministeren over for kommunerne og de kommende regioner.
Men grundlæggende er der ikke nogen tvivl om, at Enhedslisten formentlig vil kunne slutte af med at stemme for det her forslag, når vi kommer til tredjebehandlingen.
Ole Sohn (SF), 2006-03-22:
Jeg skal på SF's vegne også tilkendegive, at vi støtter forslaget og ser frem til en afklaring af en række af de spørgsmål, som jeg kan forstå, at fru Pia Gellerup og De Radikales ordfører vil stille i udvalget.
Men vi er som udgangspunkt positive over for forslaget.
Fttmo065.fm Page 4927 Thursday, May 18, 2006 10:13 AM
Per Clausen (EL), 2006-03-22:
Ja, det er jo en lidt underlig dag, når jeg to gange i træk skal op og sige, at vi stemmer ja til et forslag fra regeringens side.
Mens jeg havde forbehold over for det forslag, vi behandlede lige før, dog havde jeg enkelte kritiske bemærkninger, må jeg hermed nøjes med at sige, at dette er fra den her regerings side et usædvanlig fornuftigt forslag.
Selv om det er et lille forslag, er det også et vigtigt forslag, så det glæder mig at kunne sige, at Enhedslisten vil stemme for, og jeg kan måske endda love, at vi ikke vil trække udvalgsarbejdet i langdrag med mange spørgsmål.
Ole Sohn (SF), 2006-03-22:
Jeg vil bare lige anholde fru Elsebeth Gerner Nielsens bemærkning om, at regeringen er kommet med et forslag, der er udtryk for sund fornuft.
Nu skal det jo nødig blive sådan, at man tror, det er en regel, men undtagelsesvis er jeg enig med Det Radikale Venstres ordfører om, at der er tale om en meget fornuftig revidering af museumsloven, som også SF kan støtte.
Simon Emil Ammitzbøll (RV), 2006-03-22:
Det vil så alt andet lige sige, at på et eller andet tidspunkt vil vederlagets størrelse blive mindre, i hvert fald hvis følgegruppen beslutter noget andet.
Resten af blankbåndsafgiften er der ikke kompenseret for, sådan som jeg kan se det.
Har kulturministeren gjort sig nogen tanker om, hvordan man eventuelt kan kompensere rettighedshaverne i fremtiden, når det her falder bort?
Elsebeth Gerner Nielsen (RV), 2006-03-22:
Da vores ordfører ikke kan være til stede, har jeg lovet at tilkendegive, at Det Radikale Venstre støtter lovforslaget.
Vi har en række spørgsmål til det, som vi vil stille i forbindelse med udvalgsbehandlingen.
Brian Mikkelsen (KF), 2006-03-22:
Der står i lovforslaget, at der nedsættes en følgegruppe bestående af repræsentanter for rettighedshaverne inden for hele området så at sige, som skal følge udviklingen.
Det regner vi med bliver 17 mio. kr.
Det er det skøn, som vi regner med.
Hvis der så sker et fald, vil Kulturministeriet yde en kompensation til rettighedshaverne.
Det er, skal vi lige huske på, uanset om faldet skyldes selve vederlagsnedsættelsen, altså at man får mindre i vederlag på dvd, eller det skyldes, at der bliver solgt færre dvd'er, fordi der kopieres på andre medier med indbygget harddisk.
Så spørger hr. Simon Emil Ammitzbøll om sluttidspunktet.
Det er det, som følgegruppen skal følge, følge udviklingen.
Uden at vi har lagt os fast på det, kunne det være i 2008, hvor man har et helt kalenderår, 2007, at evaluere.
Hvis rettighedshaverne f.eks. kun har fået 12 mio. kr. i dvd-indtægt i 2006, så får de en kompensation fra Kulturministeriet på 5 mio. kr.
Simon Emil Ammitzbøll (RV), 2006-03-22:
Jeg vil såmænd bare stille et enkelt spørgsmål til ministeren.
Det drejer sig om den her kompensation, som bliver stillet i udsigt, hvis nu der ikke kommer lige så mange penge ind og man nedsætter afgiften.
Hvor langt er tidsperspektivet for den kompensation?
Det har jeg ikke rigtig kunnet finde et svar på.
Er det noget, man vil gøre til næste år?
Er det noget, man også vil gøre året efter?
Er det noget, man har tænkt sig at gøre hele regeringens periode?
Eller hvad er tidsperspektivet?
Brian Mikkelsen (KF), 2006-03-22:
Jeg mener ikke, at det er en ajourføring af gældende regler, når man indfører afgift på it-udstyr.
Jeg kan roligt sige, at vi var positive også i 1992, da det her blev indført, for da sad vi sådan set i regering med en konservativ kulturminister.
Det var en konservativ kulturminister, der indførte ordningen på det tidspunkt.
Men det har aldrig været intentionen, kan jeg roligt sige – i hvert fald for de borgerlige partier – at man skulle indføre afgift på it-udstyr.
Det har været intentionen, at man skulle have en kompensation for den lovlige kopiering.
Igen skal vi huske på, at det jo ikke er for den ulovlige kopiering.
Det er noget, rettighedshaverne må tage sig af – for øvrigt i samarbejde med staten, hvor vi har lavet Infokiosk og en masse materiale, hvor vi prøver at fortælle om de her ting; vi har skærpet straffene og prøvet at samarbejde med rettighedshaverne om det her.
Men det har aldrig været vores intention, at man skulle have afgift på it-udstyr.
Jeg må sige, at med den udvikling, der er inden for teknologien, så er det sådan, at forslaget her vil være ensbetydende med, at man bliver nødt til at indføre en afgift på harddiske.
Det vil vi være imod, fordi den penetration, vi gerne vil have af it-udstyr, vil blive hæmmet af at indføre Fttmo065.fm Page 4933 Thursday, May 18, 2006 10:13 AM afgifter på harddiske
, og det vil vi ikke være med til.
Ole Sohn (SF), 2006-03-22:
Kan ministeren ikke bekræfte, at SF's forslag ikke er sådan en enestående dansk variant, men faktisk er et forsøg på at harmonisere dansk blankvederlagsordning til, hvad der er gældende i 15 andre lande i EU?
Kan ministeren ikke også bekræfte, at man faktisk i Sverige har lavet en blankvederlagsordning, hvor politikerne eksplicit har sagt, at lige nøjagtig computere skal undtages, men alligevel har lavet en ordning, som svarer til det forslag, SF har lagt frem, og som sikrer, at kunstnerne bliver kompenseret, uden at der bliver tale om, at man brandskatter eller lægger store afgifter på iPod og MP3-afspiller, og hvad det nu er for noget optageudstyr, det drejer sig om.
Det kan faktisk godt lade sig gøre.
Nu er det ikke kassettebånd og cd-rom'er og dvd'er, nu er det optageudstyr, som bliver placeret i MP3, iPod, og hvad det nu hedder alt sammen.
Det er bare et spørgsmål om at ajourføre gældende regler.
Brian Mikkelsen (KF), 2006-03-22:
Det er jo klart nok, at den udvikling, der er inden for teknologien, er sådan, at afgrænsningsproblemerne vil være endnu større, hvis man begynder at lægge afgifter på it-udstyr, som SF lægger op til.
Hvis man indfører afgifter på de her dedikerede læringsmidler, som SF omtaler, så indfører man for det første afgift på it-udstyr i Danmark, og det er vi imod, og for det andet vil det medføre meget store afgrænsningsproblemer.
Jeg er rimelig sikker på, at der ikke vil gå ret lang tid, før de særlige dedikerede læringsmedier udvikles, så de også kan benyttes mere alment som egentligt it-udstyr.
Man kan også sige det på den måde, at i fremtiden bliver en harddisk en harddisk, som kan bruges i mange forskellige slags it-udstyr.
Når det sker, kan man ikke længere skelne imellem den hardware, som er særlig dedikeret til kopiering af ophavsretsligt beskyttet materiale, og almindelig hardware.
Så hvis en ordning med afgift på hardware skulle fungere på sigt, så skulle den altså generelt omfatte harddisk, dvs. også almindelige pc'er, og det vil ikke ske, for det vil være i strid med den overordnede it-politik, som jeg tror, de fleste af Folketingets partier har, hvor man ikke skal lægge afgift på it-udstyr.
Det vil blive opfattet som nye afgifter i befolkningen.
Ole Sohn (SF), 2006-03-22:
Jeg vil gerne spørge ministeren, om det er korrekt forstået, at når ministeren siger, der skal gives kompensation, hvis det viser sig i løbet af et par år, at niveauet falder, så drejer det sig alene om, hvis der sker et fald i salget af dvd'er.
Det er kun den del, som vedrører dvd-salget, som regeringen ønsker at kompensere.
Det er det ene.
Det andet er, om jeg ikke kan få ministeren til at bekræfte, at SF's forslag ikke er et spørgsmål om at indføre nye afgifter, men at tage udgangsFttmo065.fm Page 4932 Thursday, May 18, 2006 10:13 AM punkt i den ordning, vi har, nemlig en vederlagsordning, hvor vi nu konstaterer, at det ikke længere er på løse medier, at der kan optages lyd, men at det nu er et bredere arsenal af optageudstyr, vi tager i brug.
Så det er bare spørgsmålet om at lave en omlægning af afgiften, så den svarer til det oprindelige formål.
Per Clausen (EL), 2006-03-22:
Nu er vi sådan set
i Enhedslisten enige med ministeren i, at det at indføre en afgift på it-udstyr ikke nødvendigvis er den mest fornuftige måde at løse det her problem på.
Men når vi nu er i den situation, at den afgift, blankbåndsafgiften, jo er på medier og, kan man sige, er på vej ud, og at ministeren ikke vil udvide den til andre områder, hvor kopiering kommer til at foregå i fremtiden og i stor udstrækning allerede gør det, så vil jeg spørge ministeren: Betyder det så ikke, at man i realiteten er ved at afvikle den her ordning?
Det er jo en lille smule interessant, når man snakker om kompensation, hvilket niveau det er, man taler om.
Jens Peter Vernersen (S), 2006-03-22:
Når jeg har stillet spørgsmålet, er det selvfølgelig, fordi jeg synes, det er vigtigt at få skatteministerens bud på, hvordan kommunerne så holdes skadesløse i forhold til de restancer, der er opstået, og som er – det er i hvert fald opklaret nu – i milliardstørrelsen, og det drejer sig formentlig om et lige så stort beløb i forhold til kommunernes inddrivelse, som staten jo også har overtaget.
Det imødeser jeg ministerens svar og bud på.
Jakob Axel Nielsen (KF), 2006-03-22:
I den konservative ordførers, fru Pia ChristmasMøllers, fravær skal jeg meddele, at Det Konservative Folkeparti støtter forslaget.
Kristian Jensen (V), 2006-03-22:
For det første må jeg understrege, at muligheden for at gå 3 år tilbage og korrigere ikke er noget nyt.
Det er faktisk en regel, som har eksisteret i ganske lang tid, og derfor har det ikke noget med fusionen at gøre, at der er den mulighed for at gå 3 år tilbage.
Men når det er sagt, vil jeg da sige helt klart, at vores målsætning og vores ambitionen fortsat er, at vi skal levere en bedre service, en bedre kontrol og en bedre rådgivning, end vi har gjort hidtil.
Men omvendt må jeg også konstatere, at der har været nogle opstartsproblemer, også på it-området, og de har gjort, at vi ikke er startet så godt, som vi havde forventet på forhånd.
Derfor har vi nu til opgave at sikre, at vores systemer bliver bragt i orden, så den service, vi skal levere til borgerne, dermed også bliver bedre, end den er i dag.
Jens Peter Vernersen (S), 2006-03-22:
Jeg synes da, det må være en forfærdelig situation, hvis man regner med, at alt er i orden, og der så pludselig i 2007 kommer en endelig slutopgørelse, der viser, at det hele alligevel ikke var i orden 3 år tidligere.
Det kan man da ikke være bekendt over for borgerne, og jeg forstår slet ikke, at ministeren kan sige, at det er den måde, det kan ske på.
Kristian Jensen (V), 2006-03-22:
Først og fremmest er der jo det at sige, at indtil nu er talgrundlaget ganske spinkelt.
Det er kun nogle ganske få måneder, vi har reguleringstal fra, og det er – det vil jeg gerne understrege – et spinkelt grundlag at lave statistik på.
Men hvis vi tager reguleringstallene, vil man, som det fremgik af svaret til hr. Poul Erik Christensen, kunne se, at reguleringen er vokset i omfang.
Der er blevet gennemført flere og flere reguleringer, og systemerne har i højere og højere grad Fttmo065.fm
Page 4914
Thursday, May 18, 2006 10:13 AM kørt normalt, når det drejer sig om personligningsområdet.
Jeg vil gerne understrege, at det ikke er min forventning, at vi om et år vil se lige så mange kontroller og reguleringer, som tilfældet har været tidligere.
Hele vores indsatsstrategi går nemlig på, at i stedet for at kontrollere et antal – i gåseøjne – gennemsnitlige danskere vil vi fokusere indsatsen mod de steder, hvor der er størst sandsynlighed for at opdage snyd og svindel.
Det giver et kvalitativt bedre indsatsgrundlag og dermed også større chance for, at de, der snyder bevidst, vil blive opdaget.
Jens Peter Vernersen (S), 2006-03-22:
Det er vel ikke rimeligt over for borgerne, at fordi man gennemfører en sådan omstrukturering, udsætter man ligningen for f.eks. 2004, så borgerne kan risikere, at de først får den endelige ligning så langt ud i fremtiden, som ministeren tilkendegiver.
Det er da ikke rimeligt over for den enkelte borger.
Derfor bringer det mig til at stille dette spørgsmål til skatteministeren: Hvornår kommer der det, man kan kalde normale tilstande i Skatteministeriet og i de 30 sektioner, som nu er oprettet?
Det må man vel have gjort sig overvejelser om, for hvis det år frem i tiden skal køre på den måde, vi ser nu, bliver det hele jo kun værre, også på personalesiden.
Kristian Jensen (V), 2006-03-22:
Det er faktisk sådan, at vi har det, man kan kalde en asymmetrisk forældelsesstruktur: Hvis skattemedarbejderne skal regulere til gunst for samfundet, går de 3 år tilbage, men skal de regulere til gunst for borgerne, kan de gå helt op til 5 år tilbage.
Men det er væsentligt for mig at holde fast i, at i en periode, hvor man flytter rundt, og mange medarbejdere oplever, at deres arbejdsplads skal pakkes ned og bygges op igen, er det helt klart, at det ikke er muligt at udføre den samme mængde kontrol og ligning som hidtil samtidig med disse omflytninger.
Der har været den problemstilling, som vi har været inde på nogle gange, at på nogle adresser har der manglet netværkskapacitet.
Det er også en problemstilling, der er blevet afhjulpet langt hen ad vejen, de sidste afhjælpninger kommer i ugerne 12, 13 og 14, og dermed har vi fået et bedre grundlag for at være mere effektive i den fremadrettede ligning.
Det er også et retsmæssigt spørgsmål, det er et spørgsmål, om borgerne føler, at de betaler den korrekte skat, og at naboen eller genboen også betaler den korrekte skat, og derfor er det et meget vigtigt arbejde, som vi også skal have fremadrettet fokus på.
Lene Jensen (S), 2006-03-22:
Ja, men jeg tænker bare på, at når man ligefrem regner med, at lønmodtagerligningen vil ligge på et lavere niveau i 2006, og er så sikker i sin sag, at man ligefrem skriver det ned – jeg skal vende tilbage til, hvor meget det handler om – skal der jo fart på for at indhente det tabte.
Jeg har fået en mail fra en bekymret borger, som arbejder i skattevæsenet og gør opmærksom på, at for lønmodtagere udløber fristen for at ændre ligningen af noget som helst fra 2004 – og det er ikke så længe siden, som det lyder – den 30. juni i år.
Det er muligt, det er forkert, og det vil jeg gerne have en kommentar til, men årsagen til min bekymring er sådan set, at på den ene side kan jeg godt forstå, at når der skal løbes noget i gang, kommer man til at indhente noget hen ad vejen, men på den anden side er der jo også nogle grænser.
Det er sådan set det, der bekymrer mig.
Kristian Jensen (V), 2006-03-22:
Først vil jeg gerne slå fast, at man ikke bare kan konstatere, at fordi vi ikke har kontrolleret den ene måned, er pengene og muligheden for at regulere gået tabt.
Vi har netop mulighed for over en årrække at gennemføre den mængde kontrol, der også har været forudsat i finanslovbevillingen.
Den hidtidige flerårsaftale har givet mulighed for, at der i nogle år kan være mere kontrol og andre år mindre kontrol, og netop derfor kan man kontrollere i en flerårsperiode.
Det, der er væsentligt at holde fast i, er, at vi i forbindelse med fusionen også ændrer kontrolstrategien.
I stedet for at kontrollere et gennemsnit af danskerne går vi målrettet ind de steder, hvor der er størst sandsynlighed for at finde fejl og mangler, og prøver at målrette indsatsen mod dem, der bevidst eller på grund af manglende evner fejloplyser til skattevæsenet.
Fremadrettet vil der være færre almindelige kontroller, men de kontroller, der udføres, vil være mere målrettet mod snydere og de grupper, der er i fare for at opgive noget forkert.
Lene Jensen (S), 2006-03-22:
Det er altså meget svært at få skatteministeren til at kvantificere noget som helst.
Jeg har bemærket, at af svaret om personligningen kan man se, at i perioden fra november til januar er der foretaget markant færre nettoforhøjelser end i den tilsvarende periode året før.
Man skriver også, at det er sandsynligt, at opgjort for hele 2006 vil lønmodtagerligningen ligge på et lavere niveau end tidligere, og hvad vil det komme til at betyde?
Jeg kan simpelt hen ikke forstå, hvis man ikke gør sig nogen overvejelser om, hvad det vil betyde i kroner og øre, for de fleste af pengene går jo til et godt formål, nemlig driften af samfundet, så jeg har meget svært ved at forstå det.
Thursday, May 18, 2006 10:13 AM
ligningen kommer til at ligge på et lavere niveau.
Kan det i hvert fald ikke gøre det lidt svært at indhente tabet på et senere tidspunkt?
Kristian Jensen (V), 2006-03-22:
Det meste af SKATs øvrige produktion sker planmæssigt.
Der er f.eks. udsendt forskudsopgørelser for 2006, ligesom indberetningerne fra arbejdsgivere og banker m.v. er blevet overført til de selvangivelser og årsopgørelser, som netop nu er på vej ud til borgerne.
Samtidig fungerer opkrævningen af skat og afgifter i det store og hele normalt.
Således blev indtægterne fra skatter og afgifter i november og december 2005 næsten 32 mia. kr. større end i de tilsvarende måneder i 2004, og de foreløbige regnskabstal for januar og februar 2006 peger ligeledes på en vækst i skatte- og afgiftsprovenuet, især for moms og personskatter.
På den baggrund finder jeg, at det udtryk, som nogle har brugt, altså at tilstandene i SKAT skulle være kaotiske, er proportionsforvrængning.
I mine svar på S 2684 og S 3147 har jeg redegjort nærmere for konsekvenserne for kontrolindsatsen af fusionen – det var de spørgsmål og svar, fru Lene Jensen hentydede til – og det fremgår af svarene, at de første 3 måneder efter fusionen har provenuet for kontrollen på personskatteområdet været ca. 300 mio. kr. mindre end i den tilsvarende periode for 1 år siden.
Omvendt er provenuet for reguleringer på selskabsskatteområdet tilsvarende større, men selskabsskatteområdet er dog ikke berørt af fusionen i samme omfang som personskatteområdet.
Jeg føler mig overbevist om, at ændringen af indsatsstrategien med øget fokus på service og kontrol med bevidste snydere, som er en del af målet med fusionen, i løbet af en kortere periode vil medføre et øget provenu, uden at det har karakter af et kontrolprovenu.
Provenuet kommer så at sige ind ad fordøren.
Lene Jensen (S), 2006-03-22:
Jeg stillede også det foregående spørgsmål om gældsinddrivelsen, hvor vi endte i mindelighed et sted mellem 700 mio. kr. og 1 mia. kr., som man er bagud.
Men det er jo ikke et udtryk for det samlede billede, for der er jo også alt det andet, der ikke handler om gæld, og det er faktisk det meste, kan man sige.
Vi fik et svar i Skatteudvalget – sjovt nok samme aften, som Pengemagasinet kørte sagen – som sagde, at der er gennemført ligninger, som svarer til langt under halvdelen af, hvad man normalt ville have gjort.
Man kan ikke sige noget om provenuvirkningen, i hvert fald ikke med sikkerhed, men det er dog ganske meget.
Det er da en ganske svækket ligningsindsats, så vidt jeg kan se, og jeg vil bare høre, om skatteministeren på den baggrund dels har en kommentar til ligningsindsatsen over for personer og erhverv, dels måske alligevel kunne formå sig til at sjusse lidt om det samlede beløb, vi mangler i kølvandet på fusionen.
»Hvor stort et provenu er de offentlige kasser samlet set gået glip af indtil dags dato på grund af de kaotiske tilstande i SKAT, og hvor stor en del af dette provenu må anses for at være tabt for altid?«
Kristian Jensen (V), 2006-03-22:
Jeg vil dog gerne sige, at mit succeskriterium og tilfredshedsniveau er nået, når vi har fået it-systemerne til at køre i en normal og god daglig gænge.
Så er det gode spørgsmål jo: Hvad vil det være?
Jeg tror, at enhver, der arbejder med it-systemer, f.eks. Folketingets it-system, vil vide, at en hundrede procent optimal funktion er lidt af en illusion.
Det er i hvert fald ikke noget, som kan præsteres fuldt ud af Folketingets system, og det er heller ikke noget, som jeg kan forvente at SKAT kan præstere fuldt ud, men der skal ske en forbedring.
Jeg har i mine tidligere svar i dag nævnt en lang række af de forbedringer, der er blevet gennemført siden samrådet for en måned siden til i dag.
Dag for dag har vi gradvis gennemført forbedringer og udviklet nye løsninger til afhjælpning af de problemer, der har været.
Der har været en række problemer, som har haft tilknytning til netværket, og derfor har vi udvidet kapaciteFttmo065.fm Page 4912
Thursday, May 18, 2006 10:13 AM ten.
Der har været en række problemer, der har haft tilknytning til telefonsystemet, og derfor har vi lavet nye undersøgelser.
Der er altså en lang række initiativer undervejs.
Hermed sluttede spørgsmålet.
Lene Jensen (S), 2006-03-22:
Jeg vil gerne takke hr. Jens Peter Vernersen for at have fundet den milliard kroner.
Så vil jeg gerne sige, at jeg egentlig ikke synes, skatteministeren kan tillade sig at være forundret over, at vi ikke kan finde ud af, hvornår skatteministeren er tilfreds.
Tilbage i december måned afgav ministeren et svar til Skatteudvalget, hvor han sagde, at det var rigtigt, at der havde været lidt problemer med it og telefoni, men på nuværende tidspunkt – altså midt i december – var de fleste løst, og det hele skulle såmænd nok køre efter nytår.
Så havde vi samrådet for en måned siden, hvor svarets ordlyd var: Ja, nu er problemerne stort set løst.
Men det er vel kun en uges tid siden, at tast selv-systemet, som var gået i luften, også røg på jorden og var forbundet med meget, meget store problemer.
Det virker, som om der er en meget fleksibel tilfredshedstærskel hos skatteministeren, men jeg vil bare sige, at for mit eget og Socialdemokratiets vedkommende er det sådan, at vi sådan set først er tilfredse, når tingene kører, og når folk betaler det, de skal – ikke mere, men det, de skal.
Det handler også om retsfølelse, og jeg håber ikke, at ministeren tager for let på det, for det er jo faktisk en alvorlig sag, når der mangler omkring en milliard kroner i kassen.